《谢宋宰惠玉友曲方》
宋代·陈造

夫子如周郎，即之疑饮醇。
相从不逾岁，遽欲潇湘秦。
此生忧患余，佽助嗟无几。
安得如公者，莫逆与终始。
曲生到我室，奠贽心已倾。
醖藉非俗辈，面作玉雪明。
挹彼醇厚资，春意生户牖。
非公介其间，未易交此友。
此友仙者流，勿药气自和。
著我无何乡，顾能蠲积痾。
月团信佳人，业工败人意。
使我百虑攻，愁城不余地。
虽无叔夜书，泛交方自讼。
平生一鲍子，世莫和管仲。
悠然甘不怀，交道自久长。
因渠念公他，端人更难忘。

作者简介：陈造（1133年～1203年）字唐卿，高邮（今属江苏）人。生于宋高宗绍兴三年，孝宗淳熙二年（1175年）进士，以词赋闻名艺苑，撰《芹宫讲古》，阐明经义，人称“淮南夫子”。范成大见其诗文谓“使遇欧、苏，盛名当不在少游下。”尤袤、罗点得其骚词、杂著，爱之手不释卷。郑兴裔荐其“问学闳深，艺文优赡”。调太平州繁昌尉，改平江府教授，寻知明州定海县，通判房州权知州事。房州秩满，为浙西路安抚司参议，改淮南西路安抚司参议。自以转辗州县幕僚，无补於世，置江湖乃宜，遂自号江湖长翁。宁宗嘉泰三年卒，年七十一。